PROKAL.CO, URANG tuha wayah ni kada handak kalah, kalo nang amun memadahi kesah panahu nang kaya kesahnya Julak Iyus ---ngaran asal sambat nang mabulis wal lah---.
Sidin tu kesahnya parokok barat, amun sudah duduk surangan rokok lawan kopi hirang jadi kawal Julak Iyus.
Amun sudah nang kaya itu Julak Iyus sama sakali kada kawa dihaur. Amun tatap haja wani mehaur Julak Iyus rasakan dikomeli.
Lain komelan nang ditekuti tapi bau muntung Julak Iyus nang bebau banar sabab kopi lawan rokok nang bakarak di gigi, ditambah pulang Jual Iyus datang manggusuk gigi.
Nah kabujuran hari tu Panjul ---ngaran sikung ni jua asal sambat wal lah--- managur Julak Iyus nang pinanya santai banar duduk maroko lawan ngopi di muka rumah.
"Nah kabujuran julak," sambat Panjul mangajuti.
"Bah ikam ni handak mambunuh julak kah," sarik Julak Iyus.
"Kada bah. Pina bebau banar muntung julak ni," sambat Panjul.
"Kurang ajar banar ikam lawan julak surang," pandir Julak Iyus.
"Kada julak bujuran. Nah makanya ulun datang, handak mambari pian ni nah bombon hanyar," ujar Panjul.
"Hanyar-hanyar. Ini bombon lawas, rancak dah julak marasai, bagus ni gasan malagakan tanggorokan," pandir Julak Iyus nang lalu maambil bombon nang dibari Panjul.
"Rasai julak lah nyaman tu," sambat Panjul.
Sambil bakesahan Julak Iyus begamatan mambuka wadah bombon tu, imbah tu sabuting-sabutin bombon nang kaya plastik dikaluarkan lalu dihambur.
"Mana bombonya ni. Plastik berataan," sambat Julak Iyus.
"Bah kenapa dihambur julak. Itu pang bombonya nang kaya plastik. Hahaha, kesah panahu pang," ujar Panjul takajut.
"Hehe, unda kira plastik," sahut Julak Iyus buang supan.
Salambar demi salambar bombon tu dikaup lawan Julak Iyus.
"Jangan hibak-hibak padas tu," sambat Panjul.
"Bah kada berasa padasnya," ujar Julak Iyus nang kada lawas tanganga muntung menahani padas.
"Jul, Jul, Jul, lakasi ikam ambil banyu dingin di lamari es. Padas banar ni," himung Julak Iyus.
"Hahaha, sudah dipadahi mangancang. Ambil surang," sambat Panjul nang lalu haja bajauh.(oke/agi)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn